C 418/44

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 418/15)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Figatelli de l’Ile de Beauté”/“Figatellu de l’Ile de Beauté”

ES Nr.: PGI-FR-02432 — 2018. gada 17. augustā

ACVN ( ) AĢIN (X)

1. Nosaukums vai nosaukumi

“Figatelli de l’Ile de Beauté”/“Figatellu de l’Ile de Beauté”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Figatelli de l’Ile de Beauté”/“Figatellu de l’Ile de Beauté” ir termiski neapstrādāta aknu desa “U” burta formā, dabīgā zarnu apvalkā. Desu sagriežot, redzami rupji sakapāti cūkgaļas liesuma, tauku un aknu gabaliņi.

Kūpināšanas rezultātā desa iekrāsojas tipiskā dzintarkrāsā līdz brūnā krāsā, kurai nav jābūt vienmērīgai.

Griezumā desas purpursarkanās līdz brūnās krāsas gabaliņi mijas ar baltiem gabaliņiem.

Ja aknu procentuālā daļa masā ir liela, desa iegūst melnu toni.

Pašā sākumā desa stipri smaržo pēc kūpinājuma un pipariem, vēlāk tā iegūst žāvētas gaļas un aknu aromātu.

Garšas ziņā desai ir raksturīga neviendabīga konsistence, kas ir saistīta ar to, ka liesuma gabaliņi ir stingri, bet aknu gabaliņi kūst mutē. Cūkgaļas kakla daļas tauku gabaliņi pēc konsistences ir gan kūstoši, gan kraukšķīgi. Produkta garša ir labi sabalansēta: sāls, žāvētas gaļas, aknu un tauku garšas kombināciju papildina ļoti izteikta piparu garša un noturīga kūpinājuma pēcgarša, kas mutē paliek samērā ilgi, bet nepārņem visus pārējos aromātus.

Fizikāli ķīmiskās īpašības:

— attaukota produkta mitruma (APM) saturs : ≤ 75 %;

— lipīdi (ja APM saturs ir 75 %): ≤ 45 %;

— kolagēna un proteīdu attiecība: ≤ 22 %;

— kopējais šķīstošo cukuru daudzums (ja APM saturs ir 75 %): ≤ 2 %.

Desas garums un svars aprakstīts turpmāk tabulā:

Zarnu apvalks Apvalka diametrs Produkta izmērs Saussvars Izmanto tievo zarnu 28–42 mm 15 līdz 30 cm 200 līdz 500 g > 30 cm > 500 g

Desu pārdod veselu vai sagrieztu šķēlēs.

Pārdošanai piedāvātā vesela desa ir veidota “U” burta formā, tās abi gali ir sasieti vai aizdarīti ar metāla aizdarēm un sastiprināti ar auklu.

Šķēles tiek pārdotas pārtikas plēvē, vakuumiepakojumā vai aizsargatmosfēras iepakojumā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Desas “Figatelli de l’Ile de Beauté”/“Figatellu de l’Ile de Beauté” ražošanā izmantotās izejvielas tiek iegūtas no gaļas cūkām vai sivēnmātēm (ne vairāk kā 50 % no izejvielu svara), kuras atbilst šādiem kritērijiem:

— dzīvnieki ir bez Rn- alēles, pret halotānu jutīgu dzīvnieku daudzums ir mazāks par 3 %;

— barības deva, ko gaļas cūkas saņem nobarošanas periodā un sivēnmātes saņem grūsnības vai atjaunošanās periodā, satur mazāk nekā 1,9 % linolskābes;

— laikposmā no sivēnu atšķiršanas no sivēnmātēm līdz kaušanas dienai sivēnmātes atjaunojas vismaz 15 dienas;

— starplaiks no dzīvnieku iedzīšanas lopkautuvē līdz to nokaušanai ir vismaz divas stundas;

— silta gaļas cūkas liemeņa svars ir ≥ 75 kg;

— silta sivēnmātes liemeņa svars (bez galvas un tesmeņa) ir ≥ 120 kg;

— galīgais pH ir 5,50–6,20;

— gaļai nav neviena no turpmāk minētajiem vizuālajiem defektiem: asins plankumi, abscesi, izkārnījumu vai konveijera smērvielu traipi, nopietni krāsas vai konsistences defekti;

— tauki ir balti un stingri;

— gaļas krāsa ir sārta vai sarkana.

Izmanto tādas izcirtņu daļas kā kakls, krūtsgabali, atgriezumi, aknas un sirds; attiecīgie gabali tiek rūpīgi atdalīti no ādas.

Gaļas kakla daļas īpatsvars masā ir vismaz 25 %, jo tā desai piešķir raksturīgo kraukšķīgumu.

Tāpat masā ir obligāti jāievēro aknu proporcija, kas ir noteikta 30–50 % apmērā.

Desas ražošanai piegādātā gaļa ir svaiga vai saldēta.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Desas “Figatelli de l’Ile de Beauté”/“Figatellu de l’Ile de Beauté” ražošanai, kurā ietilpst visi posmi no gaļas malšanas līdz žāvēšanai, jānotiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Pēc desas sagriešanas šķēles (kurām vairs nav apvalka) uzreiz tiek safasētas pārtikas plēvē, vakuumiepakojumā vai aizsargatmosfēras iepakojumā.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ar aizsargātu ģeogrāfiskās izcelsmes norādi “Figatelli de l’Ile de Beauté”/“Figatellu de l’Ile de Beauté” apzīmētajā ģeogrāfiskajā apgabalā ietilpst divi departamenti – Dienvidkorsika [Corse-du-Sud] un Augškorsika [Haute-Corse].

5. Saikne ar ģeogrāfisko apgabalu

Saikne starp ģeogrāfisko apgabalu un produktu “Figatelli de l’Ile de Beauté”/“Figatellu de l’Ile de Beauté” ir balstīta galvenokārt uz tradicionālo zinātību un produkta raksturīgajām īpašībām.

“Ile de Beauté” [“skaistuma sala”] ir vispārzināma parafrāze, ar ko apzīmē Korsiku – Francijas administratīvo reģionu un kalnainu Vidusjūras salu.

Korsikā valda Vidusjūras tipa klimats. To raksturo karstas un sausas vasaras un maigas un mitras ziemas. Korsikā brāzmo divi dominējoši vēji – naktī pūš “a tramuntana”, kura dēļ naktis ir vēsas, savukārt dienā laiks ir sauss, pateicoties mistrālam.

Augsnes un klimatiskie apstākļi kopumā ir ļoti labvēlīgi mežu attīstībai. Tāpēc Korsika ir piemērota mežkopībai, visā salas teritorijā ir sastopamas lapkoku, jo īpaši kastaņu, ozolu un dižskābaržu audzes. Visā Korsikā vidējais mežainuma rādītājs ir 46 %, un meža platība ir 401 817 hektāri – tas ir krietni virs valsts vidējā rādītāja (26,9 %). Lapkokiem klātajās platībās visvairāk ir sastopami ozoli, galvenokārt akmeņozoli, kas aizņem 22 % salas mežu platības. Korķozoli aug pārsvarā salas vidusdaļā un dienvidos un aizņem aptuveni 15 % mežu platības. Krūmu audzes aizņem vairāk nekā 200 000 hektāru, bieži vien tās ir īstas mežaudzes, kurās krūmi var sasniegt 5 vai pat 6 metru augstumu. Dižskābarži aug mežos, kas atrodas sākot no 1 000 m virs jūras līmeņa, kastaņas ir sastopamas visā salā un ir ļoti labi pielāgojušās Korsikas dabiskajai videi, jo tās aug gan piekrastē, gan kalnos līdz 1 200 m virs jūras līmeņa.

Korsikas iedzīvotāju izolētība tiem ir ļāvusi attīstīt gaļas izstrādājumu ražošanas prasmes, kas ir pielāgojušās vietējiem klimatiskajiem apstākļiem un mežu resursiem, ar kuriem šī sala ir bagāta.

Korsikas sausā un vējainā klimata ietekmē par noteicošo cūkgaļas konservēšanas metodi ir kļuvusi sausā sālīšana pretēji termiskai apstrādei, ko galvenokārt izmanto Francijas ziemeļos.

“Figatelli de l’Ile de Beauté”/“Figatellu de l’Ile de Beauté” ražošana ir viena no senākajām cūkgaļas konservēšanas metodēm visā Korsikā. Šī desa ir to produktu vidū, ko patērē īsā laikā pēc cūkas nokaušanas. Sausā sālīšana ir vienmēr bijusi svarīga Korsikas pārtikas produktu konservēšanas metode un līdztekus svarīgs šā reģiona kultūras elements.

Gatavojot “Figatelli de l’Ile de Beauté”/“Figatellu de l’Ile de Beauté”, gaļas gabalus rupji samaļ – šādi tiek atdarināta tradicionālā kapāšana, ko kādreiz veica ar nazi.

Pēc samalšanas masu sajauc ar smalko sāli, un tai var pievienot vīnu vai garšvielas.

Salā bieži valdošais karstums lika sālīšanas metodi pilnveidot un sākt lielā daudzumā pievienot arī melnos piparus (2–6 g/kg). Sākotnēji melnos piparus izmantoja par dabisku kukaiņu repelentu, bet laika gaitā šī garšviela ir kļuvusi par vienu no “Figatelli de l’Ile de Beauté”/“Figatellu de l’Ile de Beauté” noteicošajām sastāvdaļām.

Kūpināšanai izmanto vietējo lapkoku, nevis skujkoku malku, kā to dara citu produktu ražošanā. Visbiežāk izmanto tādu koku malku, kas aug vistuvāk un ir plašāk pieejami, piemēram, ozola, kastaņas, dižskābarža, krūmāju un viršu malku. Tas ir tradicionāls paņēmiens, kas senākos laikos parasti bija saistīts ar ēdamo kastaņu lasīšanu, kurai salas lauksaimniecībā bija liela nozīme. Gaļas izstrādājumu kūpināšanai vienmēr tika izmantota vietējo lapkoku malka, jo šīs sugas ir sastopamas visā salā un tām ir lielāka ugunsizturība un daudz mazāka kvēpu nogulsnēšanās nekā skujkokiem. Pateicoties lapkoku malkas īpašībām, kūpinājumi iegūst smalku garšu, savukārt skujkoku malkas izmantošana piešķirtu tiem pārāk piesātinātu garšu. Lapkoku malka nodrošina vieglu kūpināšanu. Turklāt tā palīdz iekonservēt sālītus izstrādājumus un nodrošināt tiem galīgu ārējo aizsardzību pret kukaiņiem. Kūpināšana ir raksturīga kultūrai, kas sastopama reģionos, kuros ģermāņu īpatsvars bija ļoti liels. Jāatzīmē, ka kūpināšana ir attīstījusies visā Korsikā, savukārt Vidusjūras baseina apgabalos tā ir ļoti maz izplatīta.

Visbeidzot, desas žāvēšana noris ar ārējā gaisa padevi. Šis posms veicina produkta organoleptisko īpašību nostiprināšanos.

“Figatelli de l’Ile de Beauté”/“Figatellu de l’Ile de Beauté” ir viens no galvenajiem Korsikas produktiem, kas radīts, pateicoties ražotāju zinātībai, kurā atspoguļojas salas īpatnības, kultūra un paražas. To raksturo īpaši ražošanas paņēmieni, kas tiek nodoti no paaudzes paaudzē. Šī zinātība nosaka produkta raksturīgās īpašības:

— tipiska dzintarkrāsa, kas var iegūt brūno toni, bet, ja aknu proporcijā masā ir liela, desa iekrāsojas arvien melnākā tonī;

— pašā sākumā stipra kūpinājuma un piparu smarža, vēlāk žāvētas gaļas un aknu aromāts;

— neviendabīga konsistence, kas ir saistīta ar to, ka liesuma gabaliņi ir stingri, bet aknu gabaliņi kūst mutē. Cūkgaļas kakla daļas tauku gabaliņi pēc konsistences ir gan kūstoši, gan kraukšķīgi;

— labs līdzsvars, ko veido pareiza sāls, žāvētas gaļas un tauku proporcija;

— izteikta piparu garša, kura kopā ar citiem aromātiem savaldzina garšas kārpiņas un paildzina garšas noturību;

— vēl viena dominējoša garšas nianse, ko piešķir aknas;

— noturīga kūpinājuma garša, kas mutē paliek samērā ilgi, bet nepārņem visus pārējos aromātus.

Īpaša “Figatelli de l’Ile de Beauté”/“Figatellu de l’Ile de Beauté” ražošanas zinātība ir attīstījusies, pateicoties tādiem tradicionāliem paņēmieniem kā gaļas rupjā malšana, un ir veidojusies ciešā saistībā ar salas klimatu un dabas resursiem: melno piparu pievienošana lielā daudzumā, kūpināšana, kurai izmanto vietējo lapkoku malku, žāvēšana ar ārējā gaisa padevi ir paņēmieni, kas ir ļoti piemēroti sausajam un vējainajam klimatam, salas izolētībai un mežainībai.

Gaļas gabalu rupjā malšana piešķir desai neviendabīgu konsistenci. Cūkgaļas kakla daļas un aknu izmantošana produktam piešķir gan kraukšķīgumu, gan kūstamību, kas ir šā produkta raksturīgās iezīmes. Aknu pievienošana un desas aromātizēšana produktam piešķir sarežģītu un izteiktu garšas buķeti.

Melno piparu pievienošana lielā daudzumā produktam piešķir izteiktu piparu garšu, kas pieder pie “Figatelli de l’Ile de Beauté”/“Figatellu de l’Ile de Beauté” raksturīgajām iezīmēm.

Kūpināšana ar vietējo lapkoku malku (kastaņas, ozola, dižskābarža un tml. malku) nosaka ļoti sarežģītu aromātu paleti (noturīgu kūpinājuma garšu, kas ilgi paliek mutē) un tādējādi arī ir ļoti būtiska “Figatelli de l’Ile de Beauté”/“Figatellu de l’Ile de Beauté” īpatnība. Turklāt kūpināšana produktam piešķir izteiktu kūpinājuma smaržu un tipisku dzintarkrāsu.

Desu žāvē speciālā žāvēšanas skapī ar ārējā gaisa padevi; šis process ļauj stabilizēt un iekonservēt produktu, kā arī veicina produkta organoleptisko īpašību veidošanos (labs līdzsvars, ko veido pareiza sāls, žāvētas gaļas un tauku proporcija).

Iedzīvotāju izolētība ir veicinājusi šīs zinātības nodošanu no paaudzes paaudzē un ļāvusi saglabāt “Figatelli de l’Ile de Beauté”/“Figatellu de l’Ile de Beauté” raksturīgās īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-FigatelliIdB-RepCOM2.pdf

(1) OV L 343, 14.12.2012., 1. lpp.